
Andezitek égésgázok tisztításra történő alkalmazásának lehetősége

Az andezitek összetételében a mafikus kőzetekhez képest általában alacsonyabb Mg, Fe, Ca arány és magasabb Al, Na, K-tartalom figyelhető meg. A közepes SiO2-tartalom miatt a fő kőzetalkotó ásványai a neutrális plagioklászok, piroxének, amfibolok, illetve a káliföldpátok.
Magyarországon az andezitvulkanizmus többnyire a középső-felső miocénhez köthető, ezért a vizsgálataim során Szobról és Tállyáról származó, 4 mm-nél kisebb szemnagyságú andezit termékekkel dolgoztam. 
Az égésgázok közül, pl. fosszilis energiahordozó vagy biomassza erőművek esetében, a legfontosabbak a SO2, CO2, CO, Cl, és F, melyek nagymértékű kibocsátása környezetkárosító, ezért kezelésük fontos. A gázok a kőzetalkotó ásványok komponenseivel reakcióba lépve megkötődhetnek, így hosszabb távon is stabil ásványfázisokba épülhetnek be. A képződő szilárd fázisok lehetnek szulfátok, karbonátok, halogenidek vagy komplex ásványok. 
Ezen folyamatok a természetben is lejátszódnak, például az utóvulkáni tevékenység során felszínre kerülő kénvegyületek, amelyek a jelen lévő fázisokkal reakcióba lépve szulfátokat képeznek. Egy másik példa az épületek külső burkolatának mállása, ahol a levegőben lévő molekulák lépnek kölcsönhatásba az építőkővel egy alacsonyabb energiaszintű állapot elérésére



